У розных краінах свету Дзень Маці адзначаюць у розны час. У Беларусі ён супадае з вялікай праваслаўнай урачыстасцю — Пакровамі. Як сведчыць далёкае паданне, у 910 годзе ў Іерусаліме адбылася цудоўная з’ява. Падчас Богаслужэння людзі заўважылі, што Маці Божая як бы абараняючы тых, хто маліўся, накрыла іх шырокім белым покрывам. Гэта ўсіх вельмі ўразіла, а дзень 14 кастрычніка застаўся для вернікаў вялікім святам. І сёння хрысціяне памятаюць пра нябесную заступніцу і ўшаноўваюць яе. Як Маці Божая моліцца аб усіх хрысціянах, абараняе іх, так і для кожнага чалавека заступніцай з’яўляецца яго мама. З маленства і на працягу ўсяго жыцця. І пакуль яна ёсць, мы нават у сталым узросце адчуваем сябе дзецьмі.